Erling Bonnesen (V), 2023-06-01:
Tak for det.
Og tak for at rejse debatten her.
Det er jo en vigtig debat, og det er godt at få fokus på biodiversiteten; det tror jeg alle politikere synes.
Det er en vigtig dagsorden, som vi også skal forholde os til, og jeg er også helt sikker på, at alle tager det meget seriøst.
I Venstre er vi meget optaget af den, kan man sige, natur- og biodiversitetskrise, der er, med alle de udfordringer, der ligger i forhold til det.
Naturen er truet, og biodiversiteten er under pres.
Det er ikke til diskussion – det er jo et faktum.
Og det er også det, der kommer mange forslag frem om, altså hvordan man kan forholde sig til det og få gjort noget ved det.
Derfor skal der også iværksættes en gennemgående og målrettet indsats for at styrke biodiversiteten og generelt give mere plads til naturen.
Det har længe for os ligesom for andre været en vigtig dagsorden, og vi er glade for, at vi nu som regeringsparti er med til at sikre nogle aftryk i forhold til det, netop for at støtte op om de ambitioner, der er på det her område.
Helt konkret vil vi, som det også er fremgået af debatten indtil nu og af ministerens besvarelse af forespørgslen, arbejde for en samlet lov om natur og biodiversitet, der skal, kan man sige, anskueliggøre vejen til et grønnere Danmark også på det område med plads til skov, dyr og planter, så vi kan bidrage til EU's biodiversitetsstrategi, som der også tidligere er redegjort for af ministeren.
Så skal vi også have de 15 naturnationalparker med mulighed for flere, som det også fremgår af regeringsgrundlaget, hvor natur, dyr, planter osv. jo kommer i højsædet og i fokus.
Men det står ikke alene.
Når vi kigger på området, er der også udfordringer på drikkevandsområdet, og derfor skal vi jo også sikre oprensning i forbindelse med det, og der kan vi bl.a. henvise til nogle af de initiativer, der lige er iværksat med finansloven, også bakket op af og i samarbejde med andre partier uden for regeringen.
Det er alt sammen for at skabe fremgang på det her område og få et grønnere Danmark.
Jeg er også glad for at opleve, at miljøministeren nu på vegne af regeringen sætter handling bag ordene.
For nylig blev der nedsat et biodiversitetspartnerskab bestående af Miljøministeriet, 15 organisationer og to forskere.
For de bedste løsninger skal jo findes, også med inddragelse af forskellige perspektiver og bidrag, og med den fagkyndige ekspertise, erhvervslivets handlekraft og den politiske gennemslagskraft i kombination hjælper man hinanden til at nå frem til de bedste resultater på det her område.
Vi har også netop oprettet en stor havnaturfond, som det formentlig er de fleste bekendt, med den nye aftale i forbindelse med danmarkshistoriens største udbud af havvind.
Det vil sikre, at der også bliver tilvejebragt nogle midler, som kan bruges i indsatsen omkring det.
Samtidig er vi jo ved at nå i mål – det håber vi da – med den her havplan, der som omtalt også forhandles om.
Så det er godt, at der også arbejdes konkret med det.
Så vil jeg sådan set
bare bakke op om den tale, som ministeren lige har holdt, og de besvarelser, der ligger i det, og også bakke op om den fælles vedtagelsestekst fra regeringspartierne.
Jeg ser frem til en god debat på området og til de forhandlinger, som jo ligger foran os.